b'\n_START_ARTICLE_\nProhibicijos biuras\n_START_PARAGRAPH_\nProhibicijos biuras (angl. Bureau of Prohibition) \xe2\x80\x93  buvusi JAV federalin\xc4\x97 teis\xc4\x97saugos agent\xc5\xabra, sukurta Nacionaliniam prohibicijos aktui (1919 m.), vadinamajam Volstedo \xc4\xafstatymui, \xc4\xafgyvendinti. \xc5\xa0is \xc4\xafstatymas paremtas A\xc5\xa1tuoniolikt\xc4\x85ja JAV Konstitucijos pataisa d\xc4\x97l alkoholini\xc5\xb3 g\xc4\x97rim\xc5\xb3 gamybos, prekybos ir transportavimo u\xc5\xbedraudimo.\n_START_SECTION_\nIstorija\n_START_PARAGRAPH_\nSusik\xc5\xabrimo prad\xc5\xbeioje 1920 m. tai buvo Vidaus pajam\xc5\xb3 biuro padalinys. 1927 m. baland\xc5\xbeio 1 d. jis per\xc4\x97jo I\xc5\xbedo departamento \xc5\xbeinion, tapdamas Prohibicijos biuru. Biuro tyr\xc4\x97jai buvo vadinami prohibicijos agentais, ar tiesiog \xe2\x80\x9eprohiais\xe2\x80\x9c. Vienas i\xc5\xa1 \xc5\xbeymiausi\xc5\xb3 buvo Eliot Ness, kiti \xe2\x80\x93 buv\xc4\x99s Teksaso reind\xc5\xbeeris Frank Hamer, tikras \xc4\x8derokis Tom Threepersons, \xc4\x8dikagietis Pat Roche. Agent\xc5\xb3 Isidor \xe2\x80\x9eIzzy\xe2\x80\x9c Einstein ir Moe Smith duetas, dirb\xc4\x99s Niujorko biure, pasiek\xc4\x97 agent\xc5\xabros rekord\xc4\x85 pagal did\xc5\xbeiausi\xc4\x85 are\xc5\xa1t\xc5\xb3 skai\xc4\x8di\xc5\xb3._NEWLINE_1930 m. liepos 1 d. Prohibicijos biuras buvo perduotas \xc4\xaf Teisingumo departament\xc4\x85. Nors 1933 m. prad\xc5\xbeioje biuras trumpam tapo Federalinio tyrim\xc5\xb3 biuro (FTB) dalimi \xe2\x80\x93 Alkoholini\xc5\xb3 g\xc4\x97rim\xc5\xb3 padaliniu, ta\xc4\x8diau praktikoje i\xc5\xa1liko atskira savaranki\xc5\xa1ka agent\xc5\xabra, nes FTB veng\xc4\x97 prisiimti alkoholio kontrol\xc4\x97s funkcij\xc4\x85. Po prohibicijos at\xc5\xa1aukimo 1933 m. agent\xc5\xabra i\xc5\xa1 FTB v\xc4\x97l gr\xc4\xaf\xc5\xbeo \xc4\xaf I\xc5\xbedo departament\xc4\x85, tapdama Alkoholio, tabako ir \xc5\xa1aunam\xc5\xb3j\xc5\xb3 ginkl\xc5\xb3 kontrol\xc4\x97s biuru (Bureau of Alcohol, Tobacco and Firearms, ATF).'